NEUVOSTON PÄÄTÖS,

annettu 23 päivänä marraskuuta 2021,

Euroopan elintarviketurvallisuusviranomaisen johtokunnan yhden jäsenen nimittämisestä

(2021/C 512 I/03)

EUROOPAN UNIONIN NEUVOSTO, joka

ottaa huomioon Euroopan unionin toiminnasta tehdyn sopimuksen,

ottaa huomioon elintarvikelainsäädäntöä koskevista yleisistä periaatteista ja vaatimuksista, Euroopan elintarviketurvallisuusviranomaisen perustamisesta sekä elintarvikkeiden turvallisuuteen liittyvistä menettelyistä 28 päivänä tammikuuta 2002 annetun Euroopan parlamentin ja neuvoston asetuksen (EY) N:o 178/2002 (1) ja erityisesti sen 25 artiklan 1 kohdan,

ottaa huomioon Euroopan komission neuvostolle 14 päivänä heinäkuuta 2021 päivätyssä kirjeessä esittämän ehdokasluettelon,

ottaa huomioon Euroopan parlamentin 18 päivänä lokakuuta 2021 päivätyssä kirjeessä esittämän kannan,

sekä katsoo seuraavaa:

(1) Euroopan elintarviketurvallisuusviranomaisen riippumattomuus, korkea tieteellinen taso, avoimuus ja tehokkuus on ehdottomasti taattava. On myös välttämätöntä varmistaa kyseisen viranomaisen yhteistyö jäsenvaltioiden kanssa.

(2) Asetuksen (EY) N:o 178/2002 25 artiklan 1 kohdassa edellytetään, että neljällä Euroopan elintarviketurvallisuusviranomaisen johtokunnan jäsenistä on kuluttajia ja elintarvikeketjun muita sidosryhmiä edustaviin järjestöihin liittyvää kokemusta. Tällaista kokemusta omaavan Euroopan elintarviketurvallisuusviranomaisen johtokunnan yhden jäsenen toimikausi päättyi 30 päivänä kesäkuuta 2021. Kyseinen jäsen olisi sen vuoksi korvattava uudella jäsenellä, jolla on kuluttajia ja elintarvikeketjun muita sidosryhmiä edustaviin järjestöihin liittyvää kokemusta.

(3) Komission toimittamaa ehdokasluetteloa on arvioitu Euroopan elintarviketurvallisuusviranomaisen johtokunnan yhden uuden jäsenen nimittämistä varten komission toimittamien asiakirjojen ja Euroopan parlamentin esittämän kannan perusteella. Tavoitteena on varmistaa mahdollisimman korkea pätevyys, laaja asiaankuuluva asiantuntemus ja näiden ohella mahdollisimman laaja maantieteellinen jakauma unionissa.

(4) Euroopan parlamentin ja neuvoston asetuksen (EU) 2019/1381 (2) 10 artiklan 2 kohdassa säädetään, että niiden Euroopan elintarviketurvallisuusviranomaisen johtokunnan jäsenten, jotka ovat tehtävässään 30 päivänä kesäkuuta 2022, toimikausi päättyy kyseisenä päivänä. Vapautunut paikka olisi näin ollen täytettävä 30 päivänä kesäkuuta 2022 päättyväksi toimikaudeksi,

ON HYVÄKSYNYT TÄMÄN PÄÄTÖKSEN:

1 artikla Nimitetään Marija CERJAK Euroopan elintarviketurvallisuusviranomaisen johtokunnan jäseneksi 23 päivänä marraskuuta 2021 alkavaksi ja 30 päivänä kesäkuuta 2022 päättyväksi kaudeksi.

2 artikla Tämä päätös tulee voimaan päivänä, jona se hyväksytään.

Tehty Brysselissä 23 päivänä marraskuuta 2021. Neuvoston puolesta Puheenjohtaja G. DOVŽAN

(1) EYVL L 31, 1.2.2002, s. 1.

(2) Euroopan parlamentin ja neuvoston asetus (EU) 2019/1381, annettu 20 päivänä kesäkuuta 2019, elintarvikeketjuun sovellettavan EU:n riskinarvioinnin avoimuudesta ja kestävyydestä sekä asetusten (EY) N:o 178/2002, (EY) N:o 1829/2003, (EY) N:o 1831/2003, (EY) N:o 2065/2003, (EY) N:o 1935/2004, (EY) N:o 1331/2008, (EY) N:o 1107/2009 ja (EU) 2015/2283 sekä direktiivin 2001/18/EY muuttamisesta (EUVL L 231, 6.9.2019, s. 1).